Weeki Wachee

**Weeki Wachee** er et sted med tidligere bystatus som ligger i Hernando County, Florida, USA ved krysset mellom delstatsvei 50 og Route 19. Navnet Weeki Wachee kommer fra Seminole-indianerne og betyr «Liten kilde» eller «Buktende elv». I 2020 hadde samfunnet en befolkning på 16 personer. I området er også Weeki Wachee Springs State Park og naturreservatet Weekiwachee Preserve på 45 kvadratkilometer. Parken har flere natur- og dyreattraksjoner, og er spesielt kjent for sin havfrueattraksjon og mulighet for å se ville sjøkuer. I nærheten er stedene North Weeki Wachee, Weeki Wachee Gardens og byen Spring Hill, og det er én og to timers kjøring til henholdsvis Tampa i sør og Orlando i øst.

## Historie

Det var springvannet som *roadside attraction* som ga grunnlag for økt bosetning i det kalkrike området. Route 19 ble forlenget inn i Florida i 1929. Veikrysset der det som skulle bli delstatsvei 50 tok av og etter hvert bandt sammen øst- og vestkyst, lå i et område med spredte buresingsbruk. Weeki Wachee Springs var før det ble utbygd kjent lokalt som en gjemt perle, et naturlig oppkomme med kaldt, klart vann og uberørt natur. Etter hvert som Floridas folketall begynte å vokse etter andre verdenskrig, erstattet asfalterte veier grusveier, og forretninger og næringsliv omformet området omkring. 

13. oktober 1947 var den første oppvisningen av havfruattraksjonen, som består av vannakrobater utkledd som havfruer. I løpet av 1950-tallet gjorde de Weeki Wachee til en av USAs mest populære turistdestinasjoner, og Weeki Wachee fikk senere bystatus i 1966 for å promotere attraksjonen.

Mannen bak etableringen av havfrueattraksjonen var Newton Perry, en tidligere marinesoldat som trente rekrutter i undervannssvømming under andre verdenskrig. Newton oppfant en metode for å puste under vann ved bruk av en luftslage og lufttrykkskompressor, som tillot svømmerene å svømme fritt, i motsetning til tradisjonell apparatdykking. 

Med årene kom det motorvei og kjøpesentre, men attraksjonen bestod. Bystatusen ble oppløst i 2020 på grunn av lavt innbyggertall og bekymring for byens økonomi, tjenester og drift av den statlige parken. Parkdriften ble ikke påvirket.

## Weeki Wachee Springs
Weeki Wachee Springs er i det nasjonale registeret for historiske steder. Parken har undervannshow med vannakrobater utkledd som havfruer.

Buccaneer Bay er et utendørs badeland som ble åpnet i 1982 og ligger i Weeki Wachee Springs State Park. Badelandet har to vannsklier, en «lat elv» og en hvit sandstrand.

I Weeki Wachee Springs tilbys kajakk-, kano-, og paddleboardutleie. Disse er populære grunnet gode muligheter for å komme nært dyreliv, og spesielt i månedene november til mars når sjøkyr trekker inn fra Mexicogolfen til det varmere elvesystemet i parken.

## Naturreservatet Weekiwachee
Naturreservatet er del av et nettverk av reservater rundt Crystal River Buffer Preserve som beskytter den sørligste kystløvskogen i Vest-Florida. Weekiwachee har en rik mosaikk av biotoper, inkludert flere kilometer av elvebredden til Weeki Wachee River, Mud River, løvtresumper, saltvanns- og ferskvannsvåtområder og nåletrebevokste sanddyner. Weekiwachee er populært grunnet sine mange muligheter for gå- og sykkelturer med sine omlag ni km med stier, fiske, fugletitting, jakt og båtliv. Før naturreservatet ble etablert, ble det drevet med kalkutvinning frem til 1995.

## Referanser